khistorydata/jeongjo-sjw-relations huggingface dataset:
정조 8년
鄭存中。以賑恤廳言啓曰。武藝別監金瑞應。今正月初一日通雲橋下近處。得九歲男兒金五福。欲爲收養。告于東部。自該部。今月初三日牒呈。故從願施行。帖文追後成給之意。敢啓。傳曰。知道。
정조 8년
鄭存中。以賑恤廳言啓曰。東蓮池洞契居書樓房直李有大。今十二月十五日九里介近處。得八歲男兒甲孫。自願收養。告于南部。自該部。今十二月二十四日牒呈。故依願施行。帖文追後成給之意。敢啓。傳曰。知道。
정조 8년
柳誼。以賑恤廳言啓曰。西部三十契二千八百四十二戶。南部四十九契三千六十一戶。再巡發賣米一千十五石五斗上下。西部貧窮無依之類。一百九十三戶。白給米二十三石五斗。亦爲上下之意。敢啓。傳曰。知道。
정조 8년
林錫喆。以刑曹言啓曰。因兵曹草啓。罪人元應常嚴刑取招以聞事。命下矣。所當卽爲擧行。而方値停朝市。不得開坐。待無故日。嚴刑捧供以入之意。敢啓。傳曰。知道。
정조 8년
林錫喆。以刑曹言啓曰。昨年九月。因兵曹移文。庭試二所代射罪人安州居韓世圭。依法典邊遠充軍。定配於慶尙道延日縣矣。卽接本道監司李秉模移文。則該邑。以尤甚被災之處。勿定配所事。狀請蒙允。故罪人還爲押送云。而取考伊時文案。則本曹發配。在於災實分等之前。該道還送。在於狀請蒙允之後。其間罪人之中路遲滯。已極無嚴。而且觀該邑所報。昨年十一月十五日定將差還送。則三朔之後。今始來現者。紀綱所在。萬萬駭然。有不可循例移配。罪人世圭。嚴刑懲礪。更定配所。卽爲押送。領來將校之符同罪人。屢朔淹滯。誠極痛惡。自臣曹照法重勘。罪人押付。固當十分申飭。而任其逗留。有此無前之擧。後弊所關。不可置而不論。該道道臣。推考警責。該縣縣監。令該府拿問處之。何如。傳曰。允。尤甚邑守令拿來可悶。其委折。令該道伯。査實狀聞。拿處一款。今姑分揀。厥漢之逗遛到配。遲滯還現。必是潛往本土之故。厥漢嚴刑取招得情後。該地方安州牧使。拿問處之。可也。
정조 8년
林錫喆。以刑曹言啓曰。因本曹啓辭。擊錚罪人金得光。考律勘處事。允下矣。罪人金得光。依新頒事目。非四件衛外擊錚。凡係猥濫者上書詐不以實之律。決杖一百。黃海道載寧郡徒三年定配。卽爲押送。何如。傳曰。編配之夥然可取。參酌決杖放送。
정조 8년
甲辰正月二十六日辰時。上御觀物軒。右承旨入侍時。右承旨林錫喆。假注書朴能源。記注官金健修。記事官李崑秀。以次進伏訖。上曰。都承旨累日仕進。筋力必憊。今日則監煎後。直爲出去事。分付。可也。健修承命出傳。上曰。入侍注書出去。與下注書李敬五偕入。賤臣承命出。與李敬五偕入進伏。上謂敬五曰。今年發賣與白給事。旣已申飭。當該堂郞。必也盡心。而予在九重。未能親覩。今日卽分給日也。汝其潛往。善察以來。部官則雖有不善擧行之事。今日則當安徐矣。爾其勿拘顔私。着實隱探其擧行形止。可也。敬五承命退出。上命書傳敎曰。藝文館施賞。依判下擧行。仍命退。諸臣以次退出。
정조 8년
甲辰正月二十六日申時。上御觀物軒。推考房承旨入侍時。右承旨林錫喆。假注書朴能源。記注官金健修。記事官李崑秀。以次進伏訖。上命書傳敎曰。昨日譴罷。不過存事體。發賣方張。此時京兆之長。不可一刻曠官。前經筵金履素敍用。上曰。前判尹金履素。仍任前職。牌招察任。出榻敎仍命書傳敎曰。不可一敍一否。前經筵韓光會金魯鎭。竝敍用。上曰。承旨有闕代以鄭存中出牌。仍下敎曰。新除授承旨。牌招察任。出榻敎上曰。政官牌招開政。又下敎曰。政官牌去來。注書出去催促。賤臣承命催促。還爲進伏。上曰。政院使令。送發賣所。盡給與否知入。賤臣承命出傳。仍又進伏。上命書榻敎曰。進御加味正氣散。一貼煎入。又下敎曰。進御加味正氣散一貼。更爲煎入。出榻敎仍命退。諸臣以次退出。
정조 8년
兼都承旨尹塾坐。行左承旨徐有防坐。右承旨林錫喆坐。左副承旨柳誼坐直。右副承旨李益烍坐。同副承旨鄭存中坐直。注書二員未差。假注書朴能源仕李敬五仕直。事變假注書申大龜仕。
정조 8년
傳于徐有防曰。同副承旨入侍。
정조 8년
李益烍啓曰。藥房都提調徐命善。提調鄭民始。副提調尹塾爲承候來待矣。傳曰。入侍。
정조 8년
傳于徐有防曰。推考房承旨入侍。
정조 8년
兵曹口傳政事。以任嵂爲兼內乘。
정조 8년
鄭存中。以備邊司言啓曰。卽伏見草記批旨下者。有問則無錯對。中外穀簿民摠。擧皆領略。意謂卿之才諝。有踰於人。每有許可底意。今番擧行。慢忽忒甚。到今諉罪下吏。下吏掩置。獨不關於堂上乎。縱曰不告。何不推尋。豈其理務稍久。怠症已生耶。此草記勿施。不卽推尋行會委折。更爲據實草記可也事。命下矣。臣於席藁待罪之中。敢有冒死陳達者。而及承聖批。辭旨至爲嚴截。惶懍震越。益無容措。臣本自庸騃。全無知識。觸事昏憒。罪戾層積。至於今番不卽行會事而極矣。擧條啓下後。雖差過一兩日。宜卽提問擧行。而神精迷錯。未能覺得。終致掩置旬日之久。怠慢之罪。萬戮猶輕。而辭不達意。又犯諉罪下吏之科。冞增恧蹙。求死不得。屢次査問之下。不知所以仰達。惟重誅是竢之意。敢啓。傳曰。知道。
정조 8년
柳誼。以賑恤廳言啓曰。今日卽南部餘戶。北部全數發賣畢分給之日。而雨勢不止。風寒且緊。非但許多民人無以來會。冒雨分米。其勢末由。南北部發賣。退定於明日之意。敢啓。傳曰。知道。雖一民。或有令前來集。冒雨彷徨。則當別歧摘奸後。部官隨現嚴處。以此各別。嚴飭。
정조 8년
甲辰正月二十七日辰時。上御觀物軒。左承旨入侍時。行左承旨徐有防。假注書朴能源。記注官金健修。記事官李崑秀。以次進伏訖。上曰。雨勢如此。今日發賣。窮民沾濕。殊可念也。兼春秋出去。漢城府官員及南部郞廳發牌。民之聚會與否。詳問以入。可也。健修承命出傳。回奏曰。今日果無一民之來者云矣。上命退。諸臣以次退出。
정조 8년
甲辰正月二十七日巳時。上御誠正閣。同副承旨入侍時。同副承旨鄭存中。假注書李敬五。記事官車亨衢。記注官金健修。以次進伏訖。上曰。藥房入診。賤臣承命出。與藥房都提調徐命善。提調鄭民始。副提調尹塾。假注書朴能源。偕入進伏。命善民始塾進前曰。去夜進御湯劑。下情不勝焦悶。夜來聖體調攝。若何。上曰。似緣滯氣而然矣。命善曰。醫官待令。請使之診候。何如。上曰。使之入來。可也。醫官吳道炯康命吉丁文壽進前診候訖。道炯等退伏曰。左部則調和安靜。右三部乍有滯氣。未得快解。而大體脈候。勝於昨日矣。命善曰。請令醫官。可合湯劑。商量以奏。何如。上曰。依。道炯曰。臣意則人蔘養胃湯。加減進御。恐似合宜矣。命吉曰。臣之淺慮。亦如道炯之意。而蒼朮則減下。厚薄則加入。似好矣。上命塾進方文。仍命書榻敎曰。加味正氣散停止。加減養胃湯。自今日一貼式煎入。又下敎曰。毋過三四貼可乎。道炯等奏曰。當仰觀脈候動靜。次次進御似好。貼數多少。姑不敢預料矣。命善曰。陵幸取稟在近。親享又此不遠。而聖候尙未平和。豈不萬萬悶迫。臨時當有所仰達矣。上曰。不過滯氣。何難將事。命善曰。伏想症候。似是膈痰凝滯之致。精製可合之劑。曠日進御。然後必有快復之效矣。上曰。近來寢睡不安。氣血甚躁。筋力精神。比前不逮。甚可悶也。命善曰。每緣過費聖慮。以致攝養失宜。下懷憂悶。亦屬歇後。目今悠悠萬事。莫過於保嗇聖躬。繼自今。益懋節宣涵養之方。是臣區區之願也。上曰。昨日發賣未畢。今日雨勢如此。又將不得盡給矣。無依之類。能免浮黃之色乎。命善曰。今年雖云大歉。而浮黃者毋多云矣。民始曰。雖無大段浮黃。而班戶中。間或有之云矣。上曰。提調先退。趁午時煎入湯劑。可也。上曰。同副登科何年。年爲幾何。存中對曰。己亥登第。今年六十三矣。上曰。鄭判府事。誠慘然。緣何病而致此云乎。存中曰。氣塞云矣。上曰。成服。何日乎。存中曰。明日矣。上命書傳敎曰。鄭判府事家致祭。成服日爲之。當遣近侍。祭文今日內撰進。命善曰。醫官之除拜外任者。不在醫籍。故例不得入直矣。桃源察訪李挺楫。仍屬本院。循次入直事。分付。何如。上曰。依爲之。出擧條命善曰。動駕不遠。差備苟簡。內乘有闕代。令該曹口傳差出。何如。上曰。依爲之。出擧條上命書傳敎曰。聞承宣所奏。不可一敍一否。前獻納金履厚。前正言徐配修。前執義姜。前持平金熙采。前獻納兪岳柱。竝敍用。仍命退。諸臣以次退出。
정조 8년
甲辰正月二十七日午時。上御觀物軒。推考房承旨入侍時。右承旨林錫喆。假注書李敬五。記注官金健修。記事官李崑秀。以次進伏訖。上曰。左承旨入侍。出榻敎左承旨徐有防進伏。上命書傳敎曰。不過微眚。前承旨趙尙鎭敍用。又命書榻敎曰。藥房提調。持湯劑入侍。藥房提調鄭民始。奉湯劑以進。上進御訖。命提調先退。有防曰。承旨入侍。閣臣有稟定之事。則以稟事閣臣。同爲登筵。纔有定式。而但聖體未寧之時。藥院則請對承起居。而本閣則雖有朝夕問安之擧。靜攝之候。湯劑之節。無以得聞。事體道理。實爲未安。此後藥院三提調請對承候時。時任之仕進閣臣。一體隨入。日次承候時。則依承旨持公事入侍。在直閣臣同參之例。只在直閣臣隨入。而如有湯劑及診候等事。亦令掌務官。卽爲來告入直閣臣。竝合事宜。且以國朝故規言之。玉堂之設置藥院之傍。春坊之參聞睿候之例。竝以職親地比。凡係保護之節。尤所當與知故也。此足爲旁照之一端。而諸閣臣。每欲一番筵奏而未果。今因言端。敢此仰達矣。上曰。依爲之。出擧條仍命退。承史以次退出。
정조 8년
兼都承旨尹塾坐。行左承旨徐有防坐。右承旨林錫喆坐直。左副承旨柳誼坐。右副承旨李益烍坐直。同副承旨尹承烈在外。注書二員未差。假注書朴能源仕李敬五仕直。事變假注書申大龜仕。
정조 8년
李益烍啓曰。明日景慕宮春享大祭散齋相値。只經筵。取稟。傳曰。停。
정조 8년
李益烍啓曰。合辭方張之時。兩司無詣臺之員。緘辭推考傳旨啓下已久。又不得承授。事甚未安。除在外外。未肅拜呈告人員。竝卽牌招。何如。傳曰。允。
정조 8년
徐有防啓曰。藥房都提調徐命善。提調鄭民始。副提調尹塾爲承候來待矣。傳曰。入侍。
정조 8년
徐有防啓曰。領府事金尙喆。判府事李徽之。左議政李福源。右議政金熤爲承候來待矣。傳曰。入侍。
정조 8년
傳于尹塾曰。楊州牧使。當日辭朝。
정조 8년
尹塾啓曰。判府事鄭弘淳喪。第四日成服後。遣近侍致吊事。禮曹單子。啓下矣。何承旨進去乎。敢稟。傳曰。同副承旨進去。
정조 8년
尹塾啓曰。鄭判府事家成服日。遣近侍致祭事。命下矣。何承旨進去乎。敢稟。傳曰。左副承旨進去。
정조 8년
以司諫李福徽。獻納李集斗牌不進罷職傳旨。傳于林錫喆曰。只推。
정조 8년
林錫喆啓曰。明日次對。兩司當爲進參。除在外。未肅拜呈告人員。竝待開門牌招。何如。傳曰。允。
정조 8년
傳于林錫喆曰。坐直承旨入待。
정조 8년
承旨前望單子入之。尹承烈落點。
정조 8년
以全羅道守令等勿敍右職傳旨。傳于林錫喆曰。區別朔數。旣捧傳旨。以此分付吏曹。限前無或檢擬。如或不察。政官難免重勘。以此嚴飭。以所下傳旨中職姓名及朔數。列書謄關。下送該道。仍令道臣。分付列邑。俾邑倅。知有懲畏。擧行形止狀聞事。竝令該曹。卽爲行會。
정조 8년
李益烍。以弘文館言啓曰。校理權以綱。旣有只推之命。卽爲牌招察任。何如。傳曰。允。
정조 8년
李益烍。以吏曹言啓曰。成均館典籍崔璧。受由過限未上來。依例改差。何如。傳曰。允。
정조 8년
領議政鄭存謙箚曰。伏以。聖候欠和。旋臻快安。忭幸之忱。曷有其旣。仍竊伏念景慕宮親享之命。寔出我聖上篤至之孝思。孰不欽仰。而第今節候差晩。尙未解凍。曉夜凝寒。無異嚴冬。閭巷時氣。間多不淨。雖在玉候康旺之時。固宜愼重。況當靜攝之日。宜加少愈之戒。此時移蹕。徹宵將事。觸冒風露。萬有一外氣透襲榮衛受損。其於大聖人節宣之道。果何如也。悠悠萬事。莫有大於保嗇聖躬。臣以此意。前旣屢陳。伏想聖聰。亦必記有。伏乞聖明。穆然深思。亟降攝儀之命。以盡愼疾之道。以副顒望之群情焉。顧臣癱瘓之疾。一向彌苦。和暖以前。常有不時之憂。擁衾流汗。宛轉床笫。今日承候之列。又未伸區區下忱。有臣如此。生亦何爲。伏願亟賜譴何。以安私心焉。答曰。省箚具悉卿懇。愼度尙未差可。慮念無已。享日已卜。到今不可進退。所請有難從施。卿其諒之。惟冀安心愼攝。仍傳曰。此批答。遣史官。傳諭于領議政。
정조 8년
平安監司李性源疏曰。伏以。天休滋至。邦慶無疆。元子宮相見禮。順成於新年吉日。蹈抃之情。中外惟均。伏念。臣猥叨重寄。行且周歲。過蒙恩造。幸免大何。而蒲柳之質。未老先衰。儱侗昏憒。無一猷爲。每奉綸綍誕宣。飭諭丁寧。曾不能對揚萬一。稱塞德意。居常愧懼。若隕淵谷。雖以漂民事言之。瀋咨未回之前。無非臣竢譴之日。惶蹙之私。已無容措。而又況昨冬以來。疾病連綿。初因一時感冒。遂致數朔沈痼。寒熱交作。飮啖專却。風眩外襲。眞元內鑠。形殼日漸消瘦。省覺轉益惝怳。閉戶伏枕。終日涔涔。邑牒民狀。漫無委決。方當春序向深。行部將近。峽沿賙救之政。關北移轉之役。皆須悉心董飭。不容一毫放忽。而揣量氣力。實無時月內振作之望。一日虛縻。彌增罪戾。與其許久囁嚅。重陷僨誤之科。唯有劃則變通。庶爲公私兩便。玆不得不略控短籲。疾聲仰號。伏乞天地父母。察臣難强之狀。諒臣至切之懇。亟遞臣所帶藩任。俾重務無曠。私分獲安。不勝幸甚。答曰。省疏具悉。行部亦關民事。卿之本任許遞。
정조 8년
持平洪聖淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。拿鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。第四件事。第五件事。第九件事。第十件事。亟停勿煩。
정조 8년
甲辰正月二十八日辰時。上御誠正閣。藥房三提調入侍時。藥房都提調徐命善。提調鄭民始。副提調尹塾。原任提學金鍾秀。直提學徐浩修徐有防。檢校直閣金載瓚。待敎李崑秀。假注書朴能源。記注官金健修金鳳顯。以次進伏訖。命善等進前曰。夜間滯候。若何。上曰。差勝於昨日矣。命善曰。聖候雖似差勝。尙有餘氣。而動駕日字不遠。且今春日氣。太不調和。閭巷間亦多似感非感之症。今番則命攝。而夏秋間。觀勢親享。恐或無妨。故敢此仰達矣。上曰。此是氣滯而然。些小勞動。有何所妨。且予之筋力。異於他人。每當夏秋。多有未穩之節矣。民始曰。自昨年至月。至今逐朔連有親享之擧。且日氣甚不調。而聖體亦未快勝。此時經宿勞攘。實有所未安矣。上曰。昨今兩年。精神大憊。此非他故。實有所用心而然。然而一時暫享。有何關係乎。上曰。楊牧進前。仍下敎曰。楊州年事。抄飢等節。其有聞知耶。鍾秀曰。官人尙未來到。賑飢凡節。姑未聞知。而至於年事。臣於去夏登筵時。以年事則不至大歉。而朝家德意。則反爲太過等語仰對。而今年則以臣之所居鄰里觀之。去年秋成之不稔。實有浮於再昨年。楊州之事。目擊然後。可以揣知矣。上曰。予於卿。可謂曲成無餘矣。一品重臣之乞郡。乃是格外之事。雖云乞養。旣經道伯。其在存事面之道。不可苟充。以撮爾一縣。卿之所寓。旣在廣府境內。隨道里之便近。欲仍以畀付。則守禦使之任。亦所曾經。其在軍門。事體尤別。而亦有倒置之嫌。百爾思之。莫如楊州。玆費數行傳敎。而仍有此命。況聞卿亦屬意於此。然否。鍾秀曰。臣之愚見。何敢及此。而聖德天大。隨處曲庇。雖以山海之高深。莫可容達。而昨聞此報。母子相對。且感且泣。終夜不寐矣。上命請對諸大臣入侍。賤臣承命出。與領府使金尙喆。判府事李徽之。左議政李福源。右議政金熤偕入進伏。尙喆等進前曰。雖是一時滯候。臣等聞甚驚惶。爲請承候矣。俄在藥院。聞醫官之言。始知愆候之回和。下情欣悅。更無可喩。而此是春氣不和。寒熱不適而然。聖體其若康寧。廟宮親享。乃是羹墻之聖孝。臣等何敢有替行之請。而第今日氣不調。聖體違和。敢陳區區之懷。伏願聖明。亟思保嗇之方。勉回成命焉。上曰。予志已定。氣亦差勝。其何過慮乎。仍下敎曰。鄭判府事之喪。可謂慘怛矣。此大臣雖於燕閑登筵之時。輒奏人所難言者。此是過人長處。心甚嘉尙矣。意外忽聞此報。予懷難抑。鎭日靡定矣。尙喆等曰。聖敎果然矣。今日候班。忽缺一席。臣等情事。亦甚痛悼矣。上曰。卿等已赴吊耶。尙喆等曰。姑未趨哭矣。熤曰。享日不遠。方在散齋中。故未果行吊矣。上謂尙喆曰。卿之年紀雖高。氣力尙强。景慕宮提調。本非劇務。何若是過爲辭遜乎。尙喆曰。臣之筋力精神。日漸消耗。至於束帶赴公。元非可論之時。年邁氣衰。日夜所願。惟是三字銜而已。筵白箚懇。至再至三。而未蒙允兪之音。有何可取於如臣之庸陋老拙。而若是靳持乎。近來告退之人。雖難以古名臣責之。然而年老退休。其亦人臣之常事。必得此銜然後。心可舒而身可安。伏願聖明。哀之憐之。以遂終始生成之澤焉。上曰。卿若此不已。則几杖賜送之外。無他道矣。向者之批。略及此意。而若賜几杖。則休請自止。在予道理。無過於此矣。尙喆曰。聖敎至此。臣誠惶隕。不知所對。而退休。卽臣之至願。若不獲此。所帶提擧之任。一竝許解。是之次之願也。上曰。卿在輔相之首。許解提擧。有欠敬禮。且卿所帶諸任。亦非緊劇。何如是過辭乎。福源曰。頃日以摠戎廳軍保米事。出擧條時。有未及照察而遺漏者。昏謬之罪。無所逃矣。臣則惶恐待罪。而擧條則改修正以入。何如。上曰。待罪則過矣。擧條則改啓。可也。命善曰。頃者曾經摠戎使。有緘推之命。而臣亦曾經。當參其中。而特以大官之故。置而不問。惶恐無地矣。上曰。卿言過矣。卿之此任。不過一日之責。其間有何緘問之擧乎。上命塾宣諭于鍾秀。仍下敎曰。似聞賑飢排巡。盡爲了當。而口數亦不過七八百云。此則別無可慮者。而本州。以畿內近邑。士夫家先山。多在此州。軍政山訟。必有難處之端。然得卿任之。彈壓人心之道。自別於他人。予則自今紓楊州之憂矣。今日旣已下直。到任在於何日。將往亦在何日耶。鍾秀曰。到任今日當爲之。而將往則當觀勢爲之矣。上謂尙喆等曰。完伯抄飢狀啓。見之乎。尙喆等曰。臣等未之見矣。上曰。注書出去。持入。可也。賤臣承命出。未及捧入。上命退。諸臣以次退出。
정조 8년
甲辰正月二十八日巳時。上御觀物軒。左承旨入侍時。行左承旨徐有防。假注書朴能源。記注官金健修金鳳顯。原任直閣徐龍輔。以次進伏訖。上曰。待敎入侍。李崑秀進伏。上曰。提調持湯劑入侍。鄭民始捧湯劑以進。上進御訖。命提調先退。仍命有防書傳敎日。大臣旣以輔養官。明日入來云。再明日次對。明日來會。上曰。今日發賣。已分給爲幾何。注書出去。知入。賤臣承命出。回奏曰。幾已畢給云矣。上命退。諸臣以次退出。
정조 8년
甲辰正月二十八日酉時。上御觀物軒。坐直承旨入侍時。右承旨林錫喆。假注書李敬五。記注官金鳳顯。記事官李崑秀。以次進伏訖。上曰。有司堂上入侍。賤臣承命出。與徐有隣偕入進伏。上曰。今日發賣。已盡分給。而其中白給者。果皆應入之類乎。有隣曰。似無濫入之弊。而擧皆扶老携幼。莫不感祝聖澤矣。上命有司堂上先退。命書傳敎曰。更漏誤打。殆乎無夜不然。續續摘發處分。反有屑越之歎。近皆付之勿論。甚至昨夜徑打曉鍾之故。閤門傳漏。不知此箇委折。只待傳呼之聲。撤漏過數頃始奏。曉鼓未移時。天已曙。此前所未有之擧。査問於漏官及掖隷。則漏官往告騎省。騎省故爲掩置。寧有如許紀綱。當該入直堂上罷職。郞廳先汰後拿。職是該房。又在坐直。掖隷之事。旣不論罪。騎省之失。亦不察飭。當該承旨。亦爲罷職。司謁從重科罪。責管宿衛。家近鍾街。漫不知怪。迄無皁白。溺職大矣。不可無警。兵曹判書李𡊠。姑先從重推考。又下敎曰。兵曹參議李時秀。坐待罷漏之意。嚴飭。可也。賤臣承命出傳。還入進伏。上命書傳敎曰。承旨未差之代。前望單子入之。又命書榻敎曰。新除授承旨。牌招察任。又命書傳敎曰。緊任不可數遞。所坐只存事面。前判書鄭一祥敍用。本職仍任。又下敎曰。備堂還差草記。催促入之。而未還差備堂。書入。可也。賤臣承命出。書入。上曰。未還差備堂中洪良浩。何爲見拔乎。知入。賤臣承命出問。還奏曰。減下故不入云矣。仍命退。承史以次退出。
정조 8년
兼都承旨尹塾坐。行左承旨徐有防坐。右承旨林錫喆坐直。左副承旨柳誼坐直。右副承旨鄭象仁坐。同副承旨奇彦鼎在外。注書二員未差。假注書朴能源仕李敬五仕直。事變假注書申大龜仕。
정조 8년
鄭象仁啓曰。明日再明日國忌齋戒正日。初二日三日景慕宮春享大祭齋戒。初四日動駕相値。視事。頉稟。傳曰。知道。
정조 8년
林錫喆。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
徐有防啓曰。藥房都提調徐命善。提調鄭民始。副提調尹塾爲承候來待矣。傳曰。一時之症。今已快差。何必承候。然已入來。次對同爲入侍宜矣。
정조 8년
傳于柳誼曰。大臣備局堂上引見。
정조 8년
承旨前望單子入之。鄭象仁奇彦鼎落點。
정조 8년
傳于尹塾曰。推考房承旨入侍。
정조 8년
備邊司薦望。平安監司鄭民始李在簡金履素。
정조 8년
守禦使前望單子入之。鄭尙淳落點。
정조 8년
有政。吏批。判書徐有隣。參判金夏材進。參議趙鼎鎭式暇。右承旨林錫喆進。以趙時俊爲工曹判書。沈豐之爲同成均。徐浩修爲藝文提學。尹塾爲景慕宮提調。鄭尙淳爲內醫提調。李性源爲司僕提調。兪彦鎬朴祐源爲尙衣提調。韓光會爲掌樂提調。金履素爲典醫提調。金夏材爲繕工提調。蔡弘履爲造紙提調。鄭一祥爲禮賓提調。李秀夏爲兵曹佐郞。李秉喆爲典籍。監察李昌會。戶曹佐郞田佐顯。已上相換。戶曹判書鄭一祥。仍任事承傳。平安監司單鄭民始。掌樂主簿黃胤錫。昌陵令李惟稱。掌樂主簿魏光翼。敦寧主簿朴仁榮。已上相換。徐有寧爲知敦寧。
정조 8년
兵批。判書李𡊠進。參判未差。參議李致中病。參知李時秀入直進。左副承旨柳誼進。以權伋爲平壤中軍。閔台爀爲曹司五衛將。金致身爲五衛將。趙世選爲僉知。李延兢爲宣傳官。金時鍊爲善績僉使。宋履成爲保山別將。雲頭里權管張斗仁。副司直李性源趙尙鎭。
정조 8년
傳于林錫喆曰。左副承旨入侍。
정조 8년
以慶尙監司關東移轉穀已畢交付。湖西移轉穀藏載事狀啓。傳于林錫喆曰。東運穀船輸。聞已畢交付。民事萬幸。莫非繡衣誠心董飭之致。殊極嘉乃。湖運穀方始裝載云。益加十分惕念。俟風發送。仍又嚴飭所經地方。從速利涉。一如東運穀例事。自廟堂。更加另飭御史處。亦以此意。申飭湖西伯來泊之地。各別看護。到付形止。陸續登聞事。一體。分付。
정조 8년
以慶尙道督運御史湖西運穀船始爲裝載事狀啓。傳于林錫喆曰。一依東運穀例。發船形止。陸續馳聞。以紓宵旰之念事。回諭。
정조 8년
以校理權以綱牌不進罷職傳旨。傳于鄭象仁曰。只推。
정조 8년
柳誼。以弘文館言啓曰。校理權以綱。旣有只推之命。卽爲牌招察任。何如。傳曰。允。
정조 8년
尹塾。以吏曹言啓曰。昨秋幸行時啓下本曹上言中。楊州居幼學朴思文。鎭岑居幼學許喆茂等。限內不爲現身。戶口亦不來納。竝勿施。何如。傳曰。昨年之事。今始回啓。其所緩忽。前所未有。若此則三日內回啓之規。其將廢却乎。其時過限不回啓該堂及該房承旨。竝令政院。捧現告以入。其委折。亦令政院。査實以啓。
정조 8년
林錫喆。以備邊司言啓曰。前監司李性源。兵曹判書李𡊠。漢城判尹金履素。竝備堂還差。使之察任。何如。傳曰。允。金魯鎭李在協徐有寧金夏材沈豐之。一體還差。可也。
정조 8년
林錫喆。以備邊司言啓曰。新差備局堂上。有今日次對進參之命。而前判書李在協。方在罷職之中。敍用後。令該曹口傳付軍職。使之進參。何如。傳曰。允。蔡弘履一體還差。敍用牌招。
정조 8년
吏曹口傳政事。仁陵君單李在協。
정조 8년
兵曹口傳政事。副司直蔡弘履。
정조 8년
柳誼。以備邊司言啓曰。刑曹判書李在簡。惠廳堂上差下。使之察任。何如。傳曰。允。今則備堂旣已備員。各道句管及堤堰堂上。皆於今日內草記差下。還差備堂中。戶判獨漏云。前備堂鄭一祥。一體還差。可也。
정조 8년
林錫喆。以備邊司言啓曰。湖南句管堂上徐有隣。海西句管堂上李性源。京畿句管堂上趙時俊。北關句管堂上徐浩修。堤堰堂上尹塾差下。使之察任。何如。傳曰。允。
정조 8년
鄭象仁。以觀象監官員。以領事提調意啓曰。室宿度內所見之星。連日測候。終不得見。其爲消滅。更無可疑。文官測候及本監官員別測候。自今日竝爲停罷之意。敢啓。傳曰。知道。
정조 8년
柳誼。以賑恤廳言啓曰。南部十八契一千四百七十六戶。北部四十五契三千六百十三戶。發賣米八百九十四石五斗。上下兩部。貧窮無依之類二百四十四戶。白給米三十二石一斗及追付五戶白給米九斗。上下五部坊民。再巡發賣及貧窮無依之類初巡白給米。今日倂爲畢給之意。敢啓。傳曰。知道。
정조 8년
掌令宋銓啓曰。臣屢叨言責。一無善狀。不敢爲一日冒膺之計。而月初除命。忽下於蟄伏訟愆之際。重勘蕩滌。恩召荐降。臣惶隕感激。他不暇顧。章皇出肅。以伸叩謝之忱。而數次詣臺。一未嘗出言論事。喑嘿之譏。非今斯今。玆者幸仄賓對之列。獲遂一覲之誠。逖違之餘。私願已足。而時値散齋。又無諫僚。合辭旣不得以所懷仰奏。府啓亦不得爲循例陳達。致有承宣之請推。臣之藉口。只箇故紙。而拘於規例。姑此停閣。則未免爲揚揚而進。默默而退矣。瞿然慙恧。如無所容。賓筵臨撤。更進無路。退出臺次。今始引避。所失尤大。其何敢一刻仍冒於見職乎。請命遞斥臣職。答曰。勿辭亦勿退待。
정조 8년
備邊司啓目。持平鄭萬始所啓。以爲節財用。乃是有國之急務。進言者莫不以此爲言。而有非大更張大變通之時。姑令仍舊貫而亟加節略事。戒飭掌財各衙門。何如。判付啓。經用之日就耗竭。專因掌財之臣。不謹典守。雖以度支歲計之簿言之。較諸十年以前。應下之增加。不啻幾萬緡。此蓋一時別貿。便作恒式。元貢本司回啓中。以此事。爲目下第一痼瘼。卿等之見。極甚的確。到今雖難一一釐正。嗣後不可無別般定式。度支別貿物種。勿論增價或作等。凡有新創之事。必經筵稟或草記。然後施行。年前已以此意。筵敎丁寧。而伊後聞之。不無依舊循襲之弊云。事體所在。誠爲駭然。旣往雖不追勘。更無敢如是事。各別嚴飭該曹。俾有一分實效爲良如敎。
정조 8년
吏曹啓目粘。長湍幼學許杓上言內辭緣。令忠勳府稟處。何如。判付啓。誠如渠言。勳府事。誠未可知。問于該府。更爲論理。稟處爲良如敎。
정조 8년
吏曹啓目粘。寧海居幼學朴師周上言內辭緣。置之。何如。判付啓。就議大臣。更爲論理。稟處爲良如敎。
정조 8년
吏曹啓目粘。蔚山居幼學徐達伋上言內辭緣。有難輕議。置之。何如。判付啓。其矣五代祖仁忠事績。旣如是卓越是隱則。尙無贈秩之擧。大欠敦風之義是如乎。不可以事在久遠。置之勿論之科。分付道臣。詳考邑誌。旁採物情。使之別具意見。論理狀聞。待狀聞來到。議大臣草記。稟處爲良如敎。
정조 8년
敎守禦使鄭尙淳書。王若曰。保障爲國家所重。得人最難。靲鞱仗文武之才。非卿莫可。寔由予簡。何待僉諧。永念東韓之關防。莫如南漢之險阻。制置宏遠。歷累朝而增修。體貌尊嚴。以重宰而兼管。昇平日久。戎政易致疎虞。饑饉歲仍。民力轉益耗弊。惟其緩急之有恃。所以委寄之不輕。惟卿。以恬雅之姿。兼通敏之識。傳家守謹畏之法。一副自成規模。持身著簡約之譽。造次不踰繩尺。歷颺殆遍於中外。自先朝而受知。倚毗無替於後前。逮寡躬而陞秩。肆本營之缺帥。所予意之屬卿。職是中權。固知地望之自別。名登前剡。抑見公議之所同。玆授卿以南漢山城守禦使。卿其祗服寵章。勉恢嘉績。蒐乘補卒。宜軫固圉之謨。繕械峙糧。常若對敵之日。文恬武嬉之已甚。此誠何時。地利人和之相須。貴得其道。其餘裁稟。厥有典常。於戲。晉陽繭絲。政須詰戎之略。荊門裘帶。佇看得民之譽。故玆敎示。想宜知悉。校理林濟遠製進
정조 8년
左副承旨柳誼疏曰。伏以。臣濫叨銀臺。觸事昏謬。無往不罪。居常愧懼。至於二十七日夜。臣與同副承旨臣鄭存中伴直矣。昨日廳坐。兵曹入直堂上臣洪良浩。以五更二點更鼓誤打事草記。來到院中。存中欲爲捧納。而臣妄引騎省付壁。有曰更鼓誤打。則勿爲草記。直自本曹處之之近規。謂存中曰。似當不捧良浩之往復。臣又以爲事當嚴棍誤打更鼓者。不必草記矣。伏未知果自騎省嚴棍與否。而不但更鼓之誤擊。仍至曉鍾之徑打。以致該房與騎堂之罷職。臣旣忝右僚。同夜持被。良浩之欲呈。存中之欲捧。緣臣妄言。當捧而不捧。論其罪犯。臣實爲首。而該房與騎堂。先抵自速之科。臣則況以代察。尙在獨逭之地。滿心惶懍。無地措躬。玆敢據實自暴。伏乞天地父母。亟削臣職。仍治臣罪。以安私分。千萬幸甚。臣無任云云。傳于林錫喆曰。旣非該房。則私自酬酢之事。焉敢煩浼。且於昨日奉命進去之後。旣有入來坐直之命。而與僚員。徑先歸家。向者此承宣。稱以犯染。牌招不進之故。已有丁寧飭敎。而又於昨日。不悛舊習。復欲如前逡巡。此而循例踏下。近於適中其願。然誤訓之罪。徑退之失。俱不可無警。此上疏還給。先施越捧十等。卽爲牌招仕進。街鍾徑打。御漏晩報。不可與更鼓之誤爲傳呼。大有異焉。則豈可援用不當援之例。匿不草記乎。該房該堂。難免掩置之責。不可以此承宣之從旁挽止。有所曲恕。且其時該房。卽騎省久任之人。熟諳事例。豈後於柳誼乎。然事實旣云如此。罷職則過矣。原傳旨中。竝以遞改付標。
정조 8년
甲辰正月二十九日辰時。上御誠正閣。次對。藥房三提調閣臣同爲入侍時。左議政李福源。右議政金熤。行知中樞府事具善復。行副司直金魯鎭。吏曹判書徐有隣。行副司直徐有慶。禮曹判書嚴璹。漢城判尹金履素。兵曹判書李𡊠。刑曹判書李在簡。咸春君李昌運。行副司直徐有大。戶曹參判趙時俊。行副司直徐有寧。吏曹參判金夏材。行副司直朴祐源。掌令宋銓。校理林道浩。左副承旨柳誼。假注書李敬五。事變假注書申大龜。記注官金鳳顯。記事官李崑秀。藥房都提調徐命善。提調鄭民始。副提調尹塾。檢校直提學徐浩修。二直提學徐有防。檢校直閣金載瓚。假注書朴能源。以次進伏訖。命善等曰。夜來聖體調攝。若何。上曰。今日比昨差勝矣。命善曰。醫官待令。診候。何如。上曰。置之。命善曰。湯劑。明日又爲煎入乎。上曰。明日停止好矣。仍命書榻敎曰。進御加減養胃湯。自明日停止。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善曰。輔養官今將入見。臣亦偕入。區區之願也。上曰。好矣。民始曰。閣臣亦願同入拜見。上曰。宜矣。福源曰。此江華留守鄭志儉狀啓也。以爲本府添餉條。關西小米每年五百石。作錢一千五百兩。自本府作米。而米一石折價三兩。雖豐年。萬無貿取之路。故冬春間。以爲分給。待秋徵捧。已成規例。若値歉荒。則以本錢收捧。不得作米。依嶺完營添餉條例。一石之價添爲四兩。而嚴立事目。無得以錢仍置事。請令廟堂。稟處矣。一石米三兩錢。雖在豐年。決難貿取。非但兩南添餉條。皆有四兩之例。守禦廳貿米。亦以四兩爲式。保障之地。不宜異同。依守臣所請。關西米添餉條。亦以一石四兩爲定。而雖遇歉歲。無得以錢仍置。以錢還本。逐年作米添餉事。嚴立科條。更勿撓改之意。一體分付。何如。上曰。依爲之。出擧條福源曰。頃因檢討官李鼎運所啓。以安興行營。距本營水路稍遠。而巨艦大砲。皆在本營。脫有警急。猝難運致。地利雖占於要衝。戎具難恃於緩急。下詢裁處爲請。而有令廟堂稟處之命矣。取考己亥行營節目。則以爲本營。乃是根本之地。安興原有龜船兵船。本營所在戰兵船。仍留本營。雖値緩急之時。自當推移取用云云。則當初設施。蓋有意義。到今更張。不可輕議。置之何如。上曰。依爲之。出擧條福源曰。卽見全羅兵使曺學臣報備局辭緣。則以爲年例所封。癸卯進上箭竹。茂長縣四百五十八浮。已爲畢刈於停封綸音未頒下之前。何以區處爲辭矣。令前刈取之竹。所當循例封進。而湖南箭竹。旣命停封。獨此一邑之未蒙恩澤。誠爲可欠。而已捧之竹。還給民間。亦涉有弊。今姑留置官庫。待今年當捧之節。以此封進。而今年則更勿刈取。俾得均霑恩澤之意。分付該帥臣。何如。上曰。依爲之。出擧條福源曰。卽見摠戎使李昌運報備局辭緣。則以爲本廳將士當朔支放。將不得頒給。目下救急之道。惟有留庫中推移。留庫餉米。限三千二百石姑先取用。以所捧代錢。待秋作米還充爲請矣。軍餉分留。法意甚重。犯用留庫。誠極重難。而將士支放。不可代錢。他條推移。又無其路。今姑代用。待秋還充。則支放有可繼之道。餉米無見縮之慮。依所報許施。何如。上曰。右相之意。何如。熤曰。摠廳餉穀。留庫元數不敷。今又留庫中代用。實爲重難。而聞該廳支放。萬無繼用之道云。將士支放。亦是軍餉。不可爲將來之軍餉。不念目下之軍餉。似合有弛張之道矣。上曰。判府事之意。何如。命善曰。似聞摠廳事勢。極其渴悶。軍餉雖重。不可無闊狹之道矣。上曰。曾經摠使之意。何如。訓鍊大將具善復曰。摠廳事勢。留庫中變通一條路外。無他推移。軍餉雖體重。似有闊狹之道矣。御營大將徐有大曰。摠廳支放。誠甚悶然矣。年前地部貸去米穀。以經費之不足。亦未還報。則留庫法意雖重。目下變通之道。惟此一條路矣。上曰。依爲之。出擧條上曰。守禦使爲箕伯。可得以榮其親矣。命善曰。此是宿願。想必感祝矣。上曰。守使前望誰也。福源曰。前望中金鍾秀。方在外任。其他無之。只有未及受點之望單子矣。上曰。退出後卿等。相議善爲之好矣。善復曰。臣旣知經費事勢。則此時煩請。實甚惶悚。不得已仰達矣。本局軍兵料。則戶曹放下卜馬軍三百名。自訓局接濟。而當初各道軍餉米所捧都數。每年爲五千餘石。一年用下後。或不無米石之儲蓄矣。年前因朝令。京畿原春兩道餉米。永爲作錢後。三南與海西所捧。合爲四千餘石。而用下相當。僅爲繼用矣。昨今兩年停退及以錢代捧之數。爲一千九百餘石。卜馬軍之料。折半不足。無出處。明年給代米中一千四百七十石。先爲上下。則明年不足。以所捧代錢。今秋貿米。繼用之外。無他變通。且給代先下之時。以賑廳米名色出給。以給代條。當其時還充。已有惠廳之例。下詢大臣處之。何如。上曰。惠堂之意。何如。有隣曰。臣於賓廳。已與訓將。有所酬酢。而訓局事勢。雖云可悶。賑均兩廳。旣無前例之可據。則此路一開。後弊難防。且他軍門之紛紜效嚬。不可不慮。給代云云。決難輕許矣。上曰。左右相之意。何如。福源曰。訓局事勢。誠亦可悶。朝家不可無軫念之道。惠堂之以無例持難。不是異事。而此不過遲速間推移之事。許施。似好矣。熤曰。惠堂所奏。實有所據。而訓局事勢。如是切急。不可無推移之道矣。上曰。判府事之意。何如。命善曰。臣待罪都提調。故本局事勢。稔聞之。非此則實無他推移之道。且旣是訓局倘來之物。則一年先下。似無不可矣。上曰。依訓將所奏。許施。可也。有隣曰。訓局事。旣以特敎許施。臣不敢有所爭執。而此後訓局。以此爲例。輒請預下。則誠有難繼之慮。今番外。後不得引例之意。出擧條嚴飭。何如。上曰。依爲之。出擧條仍命書傳敎曰。政官牌招開政。又下敎曰。備堂幾至三十人。可謂濟濟矣。備堂中久次誰也。熤曰。徐有寧最久矣。上曰。金夏材。何年陞資乎。夏材曰。庚子年矣。上曰。趙時俊陞資幾年乎。時俊曰。爲十年矣。上曰。趙時俊有司之任。可謂熟手。民簿穀摠。幾盡領略。才且難矣。福源曰。方面之任。亦善爲之。不但才諝之優優實合依仗矣。上曰。吏曹久次。則無過於鄭昌順乎。命善曰。金文淳李敬養。亦爲久次矣。上曰。工判望。無出此數人。吏判往議于領相。加望好矣。有隣曰。左右相亦與之相議。何如。上曰。宜矣。仍命書榻敎曰。工曹判書有闕代。問于大臣。從二品中加望。又下敎曰。刑判今姑許遞。無妨矣。福源曰。六卿之長。體任不輕。無端作闕。恐涉如何矣。上曰。所奏誠好矣。上曰。加望者。入都摠管望乎。福源曰。必經正二品後。可得擬望矣。上命書榻敎曰。在外知敦寧同敦寧許遞。上曰。惠堂誰爲可合乎。二堂上。與一堂上有異。予意則無過於前吏判。發賣又不遠。亦以在京無故人。今日內擬入。可也。熤曰。今日賓對。還差備堂。一齊進參。實爲濟濟。而行大司諫金文淳。獨漏於還差之中。故敢達矣。上曰。未及照察之致。然則還差。可也。出擧條仍命書榻敎曰。行大司諫金文淳。備局堂上還差。命善曰。時無提調。臣將退而監煎矣。上曰。副提調出去。監煎。可矣。又下敎曰。都承旨資歷。亦可合於提調之任矣。又下敎曰。備堂還差者。甚少何也。福源曰。一時盡差爲難。故欲次第差下故也。上曰。再昨更鼓事。不成說矣。命善曰。誠極駭然矣。上曰。徐浩修進前。浩修進伏。上曰。御製編次。專意看檢好矣。福源曰。備局有司堂上徐浩修。方有內閣擧行之事。荒政事例。勢難兼察。有司之任。今姑減下。其代以刑曹判書李在簡差下。使之察任。何如。上曰。依爲之。出擧條又下敎曰。戶曹參判進前。時俊進伏。上曰。日前公事。何其遲滯乎。時俊曰。緣臣昏瞀遺忘。稽滯至此。萬萬惶懍矣。上曰。前日未深知卿。近見有司之擧職。才旣優如。又多堅確。卿須悉心擴充。無負進用之意。時俊伏而對曰。臣知識魯莽。百不猶人。而偏荷剪拂之恩。濫叨亞卿之列。夙夜憂懼。思效塵刹。今承聖敎。益增惶蹙。臣雖肝腦塗地。圖報無望矣。上曰。在外承旨許遞。出榻敎誼曰。賓對事體重。而値齋日。則當以所懷仰陳矣。掌令宋銓。嘿無一言。持平洪聖淵。旣進不參。竝推考。何如。上曰。依爲之。出擧條仍命退。諸臣以次退出。
정조 8년
甲辰正月二十九日辰時。上御觀物軒。推考房承旨入侍時。右承旨林錫喆。假注書朴能源。記注官金鳳顯。記事官李崑秀。以次進伏訖。上曰。左承旨入侍。出榻敎徐有防進伏。上命書傳敎曰。右副承旨。聞有實恙云。許遞。前望單子入之。又下敎曰。守禦使前望單子入之。出榻敎上命書榻敎曰。新除授承旨。牌招察任。上曰。輔養官進見禮時。金夏材偕入事。分付。仍命退。諸臣以次退出。
정조 8년
甲辰正月二十九日午時。上御觀物軒。左承旨入侍時。行左承旨徐有防。假注書李敬五。記注官金鳳顯。記事官李崑秀。以次進伏訖。上曰。知敦寧望筒。持入。可也。賤臣承命出。持望筒入。上曰。守禦使前望筒中。雖未啓下者。入之。賤臣承命出。持草望入。上曰。此草望還出給。以入啓件。正書以入。可也。賤臣承命出。以正書奉入。仍命退。承史以次退出。
정조 8년
甲辰正月二十九日未時。上御觀物軒。右承旨入侍時。右承旨林錫喆。原任直提學徐浩修。假注書朴能源。記注官金鳳顯。記事官李崑秀。以次進伏訖。上謂浩修曰。卿今任御製編次。自此可常常見之矣。浩修曰。內入件。以粉唐紙爲之乎。上曰。然矣。自來日爲始。每日隨所寫入之。冊子題目。問議于奉朝賀以來。可也。仍命先退。上曰。平安監司來待乎。錫喆曰。未及待令矣。上曰。左承旨原任直閣入侍。徐有防徐龍輔進伏。上命書傳敎曰。新除授守禦使牌招。傳授密符。仍命退。諸臣以次退出。
정조 8년
都承旨未差。行左承旨徐有防坐。右承旨林錫喆坐。左副承旨柳誼坐直。右副承旨宋載經未肅拜。同副承旨李時秀坐直。注書二員未差。假注書朴能源仕李敬五仕直。事變假注書申大龜仕
정조 8년
傳于林錫喆曰。課講入侍。
정조 8년
傳于林錫喆曰。在外承旨許遞。前望單子入之。
정조 8년
承旨前望單子入之。李時秀落點。
정조 8년
傳于林錫喆曰。新除授承旨。牌招察任。
정조 8년
兵曹參知前望單子入之。鄭象仁落點。
정조 8년
以校理權以綱牌不進罷職傳旨。傳于李時秀曰。只推。
정조 8년
以承旨有闕。政事。取稟。傳于李時秀曰。當日爲之。
정조 8년
傳于柳誼曰。發賣在近。且於有司之任。自多相妨。刑曹判書李在簡許遞。今日政擬入。
정조 8년
有政。吏批。判書徐有隣進。參判金夏材病。參議趙鼎鎭。同副承旨李時秀進。以宋載經爲承旨。邊得讓爲戶曹參判。李亨逵爲同敦寧。徐有寧爲知經筵。鄭必淳爲宗廟令。尹塾爲刑曹判書。
정조 8년
兵批。判書李𡊠病。參判未差。參議李致中入直進。參知鄭象仁未肅拜。同副承旨李時秀進。司直洪樂命尹光紹尹承烈奇彦鼎鄭存中李益烍。竝單付。
정조 8년
以江華留守補賑各人等姓名後錄事狀啓。傳于李時秀曰。雖非保障重地。五十石以上補賑人。帖加成給。自是法典所載。而本府將校之許多錢貨。其數如是夥然。計以穀包準折。殆近百數。在朝家激勸之政。何可遲待畢賑。況於昨冬。已有筵敎。補賑諸校。竝依法典加資。今日政下批。
정조 8년
傳于柳誼曰。新除授承旨。牌招察任。
정조 8년
傳于李時秀曰。新除授刑曹判書。待開門牌招察任。
정조 8년
傳于李時秀曰。提調不爲仕進。副提調未差。明日慈殿湯劑。無監煎之人。提調鄭尙淳許遞。與都承旨未差之代。前望單子入之。待下批。待開門牌招。
정조 8년
內醫院提調前望單子入之。徐有隣落點。
정조 8년
承旨前望單子入之。李亨逵落點。
정조 8년
傳于柳誼曰。新除授都承旨。明日獻官見差云。許遞。前望單子。更爲入之。
정조 8년
柳誼啓曰。來初四日景慕宮春享大祭親祭祭文。當爲製進。而大提學黃景源。以服制。姑未出仕。藝文提學徐浩修。待開門牌招。以爲製進之地。何如。傳曰。允。
정조 8년
以江華留守本府屬給代應下之需。以舊耗取用事狀啓。傳于柳誼曰。依狀請施行事。分付。
정조 8년
以江華留守正月朔分賑狀啓。傳于李時秀曰。依他道近例。逐巡狀聞。待月終。第三巡與一二巡饑口穀物。更爲都錄以啓事。令廟堂卽爲行會。
정조 8년
咸鏡監司狀啓。停操令下之後。擧行形止。未卽馳啓。今始登聞。惶恐待罪事。傳于柳誼曰。勿待罪事。回諭。
정조 8년
柳誼。以禮曹言啓曰。卽接元陵別檢所報。則本陵陵上莎草。自今二十二日。至二十九日。一向無頉云矣。敢啓。傳曰。知道。
정조 8년
柳誼。以賑恤廳言啓曰。安國洞任掌許順才。今正月三十日本洞近處。得九歲男兒徐龍得。告于北部。自該部。同日牒呈領付。故依節目留養之意。敢啓。傳曰。知道。
정조 8년
甲辰正月三十日辰時。上御誠正閣。抄啓文臣課講入侍時。右承旨林錫喆。右副承旨鄭象仁。假注書李敬五。記注官金健修金鳳顯。以次進伏。試官二直提學徐有防。原任直閣金憙就外位。引儀引試官及講員。行四拜禮訖。以次進前。上曰。兵曹入直堂上。移拜承旨。則不須交代。而有肅謝之例否。問入。可也。賤臣承命出問。還奏曰。自昨年。有面看替直之飭敎。故不敢擅離云矣。上曰。兵曹參議前望單子。鄭象仁落點。使之入直。新除授承旨入侍。右副承旨李時秀進伏。上曰。講員進前。徐瀅修金熙朝鄭萬始趙濟魯成種仁李崑秀李勉兢金啓洛李顯道等。以次進講中庸訖。上命書傳敎曰。左副承旨。馳詣宗廟景慕宮。奉審摘奸。仍詣受香所。奉審摘奸。執事儒生擧案。收取以來。上曰。兵曹參知前望單子入之。出榻敎仍命退。諸臣以次退出。
정조 8년
甲辰正月三十日未時。上御觀物軒。入侍時。行左承旨徐有防。原任直閣徐龍輔。假注書李敬五。記注官金健修。記事官李崑秀。以次進伏訖。上曰。景慕宮齊殿修理。今已訖役乎。別例房郞廳發牌。問入。賤臣承命出。問于戶曹正郞鄭華淳。以昨已畢役。今方修掃點火之意。仰達。上曰。景慕宮春享大祭祭報府。入之。賤臣承命出。奉入。上命書傳敎曰。敦洞貴主子婚在卽。婚需。依書下明日輸送。主第修理。亦依書下數擧行。單子修整入啓。仍命退。承史以次退出。
정조 8년
甲辰正月三十日酉時。上御觀物軒。坐直承旨入侍時。右承旨李時秀。稟事閣臣金憙。假注書李敬五。記注官金健修。記事官李崑秀。以次進伏訖。上命書傳敎曰。發賣在近。且於有司之任。自多相妨。刑曹判書李在簡許遞。今日政擬入。又命崑秀讀御製策題。崑秀讀奏訖。仍命退。諸臣以次退出。
정조 8년
行都承旨沈豐之坐。行左承旨徐有防坐。行右承旨朴祐源坐直。左副承旨林錫喆坐。右副承旨柳誼坐直。同副承旨李時秀坐。注書二員未差。假注書朴能源仕李敬五仕直。事變假注書申大龜仕。
정조 8년
朴祐源啓曰。新除授工曹判書趙時俊。知敦寧徐有寧。除拜後過三日。不爲出肅。依定式推考警責。仍卽牌招察任。何如。傳曰。允。
정조 8년
傳于李時秀曰。同副承旨。馳詣社稷。奉審摘奸以來。佾舞工人。亦爲摘奸。齋沐行事之意。面飭獻官。
정조 8년
傳于朴祐源曰。右承旨入侍。
정조 8년
李時秀啓曰。新除授右副承旨宋載經。時在洪忠道懷德地。斯速乘馹上來事。下諭。何如。傳曰。許遞。前望單子入之。
정조 8년
承旨前望單子入之。沈豐之朴祐源落點。
정조 8년
傳于朴祐源曰。新除授承旨牌招察任。
정조 8년
以兵曹節目。傳于柳誼曰。道路便近。着甲冑一節安徐。
정조 8년
傳于沈豐之曰。承旨入侍
정조 8년
傳于沈豐之曰。文兼有闕之代。令該曹口傳差出。
정조 8년
兵曹口傳政事。以李祖承爲文兼。
정조 8년
傳于柳誼曰。新差別軍職內試射時。南行宣傳官金養和。一巡三中。直赴殿試。
정조 8년
朴祐源。以吏曹言啓曰。今此社稷春享大祭。終獻官前都承旨李亨逵。時無職名。令該曹口傳付軍職。何如。傳曰。允。
정조 8년
兵曹口傳政事。副司直單李亨逵。
정조 8년
以開城留守狀啓乞兒留養事。傳于柳誼曰。乞兒之自願留接。遺棄之自願收養。殊極可尙。自卿營。木布賞給事。回諭。
정조 8년
傳于柳誼曰。十二月正月發賣某部幾戶。區別列錄。分給穀物數爻。各其部亦爲區別列錄。別作成冊。明日入啓。來等。依此原成冊。續卽請出添書入啓事。分付賑廳。
정조 8년
甲辰二月初一日午時。上詣春塘臺。別軍職試射入侍時。行左承旨徐有防。行右承旨朴祐源。假注書朴能源。記注官金健修。記事官李崑秀。以次侍立。上曰。金養和今一巡試射三中入格。特爲賜第。仍命宣傳官。呼新來。今日內。以白面許參事。分付。又下敎曰。訓將御將前御將摠使。卽令入來。受許參。可也。訓鍊大將具善復。御營大將徐有大。前御營大將李柱國。摠戎使李昌運偕入侍立。上曰。都承旨同副承旨入侍。沈豐之李時秀偕入侍立。上曰。文兼有闕。代以李祖承爲之。卽令入來許參。可也。仍命豐之有防時秀同受許參訖。命諸將臣。諸承旨。各射一巡。施賞訖。還內。諸臣以次退出。
정조 8년
甲辰二月初一日初更。上御觀物軒。坐直承旨入侍時。行右承旨朴祐源。假注書李敬五。記注官金健修。記事官李崑秀。以次進伏訖。上曰。注書率宣傳官。持標信。馳詣社稷。虔誠行禮。無或草率之意。傳于獻官。汝亦沐浴。入詣祭班。禮畢後復命。可也。賤臣承命出。仍命退。承史以次退出。
정조 8년
行都承旨沈豐之齋宿。行左承旨徐有防齋宿。行右承旨朴祐源齋宿。左副承旨趙鼎鎭齋直。右副承旨柳誼齋宿。同副承旨李時秀齋直。注書二員未差。假注書朴能源齋宿李敬五齋直。事變假注書申大龜仕。
정조 8년
以香室景慕宮春享大祭受押單子。傳于沈豐之曰。詣本宮。當親押矣。
정조 8년
沈豐之啓曰。今日諸承旨當爲備員齋宿。而左副承旨林錫喆。不爲仕進。卽爲牌招。何如。傳曰。許遞。前望單子入之。
정조 8년
承旨前望單子入之。趙鼎鎭落點。
정조 8년
傳于沈豐之曰。新除授承旨。牌招察任。
정조 8년
徐有防啓曰。明日動駕時。諫院侍臣。無進參之員。除在外外。未肅拜呈告人員。竝卽牌招。以爲淸齋進參之地。何如。傳曰。允。
정조 8년
傳于沈豐之曰。右承旨入侍。
정조 8년
傳于柳誼曰。明日出宮門路。以賓陽門爲之。
정조 8년
傳于沈豐之曰。禮房承旨入侍。
정조 8년
趙鼎鎭啓曰。明日動駕時。侍臣不可不備員。司諫李福徽。獻納李集斗。旣有只推之命。更卽牌招。以爲淸齋之地。何如。傳曰。允。
정조 8년
以原春監司狀啓癘疫救療事。傳于李時秀曰。春寒尙峭。飢饉之餘。易致疫癘傳染之患。另加嚴飭列邑。方痛之類。十分救療。稍俟暄和。結幕分置。無或有一毫泛忽之意。自廟堂措辭行會。目下果無方痛者乎。形止。使之狀聞。
정조 8년
吏曹參議前望單子入之。金憙落點。
정조 8년
柳誼。以都摠府言啓曰。今日入直內三廳武兼禁軍及軍兵等。當爲中日習射。而景慕宮春享大祭齋戒相値。不得爲之之意。敢啓。傳曰。知道。
정조 8년
柳誼。以兵曹言啓曰。明日動駕時。別雲劍李在簡。時無職名。依例口傳付軍職。何如。傳曰。允。
정조 8년
兵曹口傳政事。副司直單李在簡。
정조 8년
柳誼。以兵曹言啓曰。明日動駕時。本曹堂上侍衛及守宮導駕。當爲備員。參判有闕之代。令該曹口傳差出。待下批牌招。以爲備員之地。何如。傳曰。允。
정조 8년
吏曹口傳政事。以吳大益爲兵曹參判。韓光會爲分內醫提調。
정조 8년
柳誼。以訓鍊都監言啓曰。明日景慕宮擧動時。步軍二哨及外各營入直軍。各留十名出用事。自兵曹節目。啓下矣。南營馬兵四十五名。北營標下軍三十名。廣智營摠戎作隊軍二十名。待標信出用。還宮後還入直。而留營軍十名。巡邏等事。無以分排。以軍餉色新營下都監守直軍。依近例推移行巡之意。敢啓。傳曰。知道。
정조 8년
柳誼。以禁衛營言啓曰。今二月初三日。景慕宮擧動時。西營入直守禦軍二十名內。十名隨駕矣。宮墻外當夜巡邏。以十名。軍勢難分排。出番守禦軍五名添入。使之合力警巡之意。敢啓。傳曰。知道。
정조 8년
柳誼。以御營廳言啓曰。今二月初三日。景慕宮擧動時。東營集春營入直守摠兩營軍。各留十名。餘皆隨駕矣。當夜宮墻外巡邏。以十名。軍勢難分排。出番守摠兩營軍。各五名添入。使之合力警巡之意。敢啓。傳曰。知道。
정조 8년
甲辰二月初二日辰時。上御觀物軒。右承旨入侍時。行右承旨朴祐源。假注書李敬五。記注官金鳳顯。記事官李崑秀。以次進伏訖。上曰。昨夜社稷摘奸。何以爲之乎。賤臣對曰。臣馳詣社稷。奉審壇上。極爲淨潔。奉審祭物祭器祭井。亦皆精潔。摘奸諸執事進排官。亦無頉。又以虔誠行禮。毋或草率之意。傳宣聖敎于獻官。仍詣祭班。待禮畢而還矣。上曰。就位於何處乎。賤臣奏曰。立於壇司之右矣。上曰。爾往參班。獻官以下加意小心乎。賤臣對曰。然矣。上曰。見撤床而來乎。賤臣奏曰。禮畢後恐或復命之遲緩。以撤床整齊之意。申飭獻官與壇司而來矣。上曰。檢校直閣徐龍輔處。御製斯速校正以入之意。分付。賤臣承命出傳。還入進伏。上曰。新除授承旨。牌去來催促。仍命退。承史以次退出。
정조 8년
甲辰二月初二日申時。上御觀物軒。坐直承旨入侍時。左副承旨趙鼎鎭。假注書李敬五。記注官金鳳顯。記事官李崑秀。以次進伏訖。上命書傳敎曰。吏曹郞廳發牌。淸齋摘奸以來。又下敎曰。禮房承旨與稟事閣臣入侍。賤臣承命出。與行左承旨徐有防。檢校直提學徐浩修。檢校直閣金憙偕入進伏。上命書傳敎曰。吏曹參議前望單子入之。待下批牌招察任。賤臣持望單入。上曰。以金憙出牌事。分付。賤臣承命出傳。還入進伏。上命浩修鼎鎭憙先退。下敎曰。留院公事入之。賤臣承命奉入。仍命書傳敎曰。春務方殷。行部漸近。新除箕伯。使之從速辭朝。命退。承史以次退出。
정조 8년
行都承旨沈豐之坐。行左承旨徐有防坐。行右承旨朴祐源坐直。左副承旨趙鼎鎭坐。右副承旨柳誼坐直。同副承旨李時秀坐。注書二員未差。假注書朴能源仕李敬五仕直。事變假注書申大龜仕。
정조 8년
徐有防啓曰。明日常參經筵。取稟。傳曰。停。
정조 8년
大駕詣景慕宮。展拜後入齋室。奎章閣政院玉堂藥房口傳問安。答曰。知道。
정조 8년
行都承旨沈豐之。行左承旨徐有防。行右承旨朴祐源。左副承旨趙鼎鎭。右副承旨柳誼。同副承旨李時秀啓曰。伏以。大享隔夜。鑾蹕已戒。而雨聲淋浪。曉來尤緊。臣等區區誠不勝通宵憂慮之至。自昨雲陰。終日湫濕。顧今雨意。未易開霽。肅穆之地。沾服行禮。豈不有失容之慮乎。且況近日寒煖不適。此時冒雨動駕。實恐有乖於大聖人節宣之方。聖孝雖切於祼薦。玉體宜先於保嗇。伏願亟寢親享之命。以副群情焉。惶恐敢啓。傳曰。知道。
정조 8년
徐有防啓曰。藥房都提調徐命善。提調徐有隣。副提調沈豐之。有稟達事。來詣閤外。請對矣。傳曰。乘輦時入侍。
정조 8년
傳于沈豐之曰。雨勢如此。將事之際。易致失儀。百官軍兵達夜沾濕之苦。亦不可不念。今日展拜後。當行省牲省器而來。以此分付百官。以黑團領隨駕展拜後。先卽退去。侍衛雲寶劍外。竝以入直隨駕事。分付。過肄儀後。當由月覲門還宮。該房。知悉。
정조 8년
傳于柳誼曰。侍衛軍兵雨具。
정조 8년
傳于沈豐之曰。出番禁軍及出番步軍。先爲解嚴。馬兵騎士。亦爲解嚴事。分付。
정조 8년
傳于沈豐之曰。工房承旨入侍。
정조 8년
以北關監賑史狀啓。濟倉穀盡數輸送事。傳于朴祐源曰。令廟堂今日內草記稟處。
정조 8년
以北關監賑御史綸音宣布內。下賑資分俵各邑事狀啓。傳于朴祐源曰。春寒尙峭。念及北民呼庚之狀。夜輒明發。且爾出自近密。關外經歲。每不禁念爾耿然。際見爾去月十八日寫上有旨祗受狀本。認出京闕之戀。目下民情所條列者。亦甚該詳。庶可以領略萬一。爾之報效在此。活窮濟飢一款。爾若誠心殫竭。無使一夫一婦。有顚連之患。則爾勞爾功。爲如何也。爾其益加慥慥。以答予特畀之本意事。更爲回諭。
정조 8년
領議政鄭存謙箚曰。伏以。閟宮展省。聖孝克伸。冒雨回鑾。玉候康寧。區區下忱。不勝忭幸之至。仍念臣以其命。則螻蟻之微也。以其疾。則狗馬之賤也。特蒙我聖上天地之仁。曲賜庇覆。父母之慈。屢勤顧復。許其調將。俾延殘喘。感激恩造。亟圖療治。第癱瘓之症。首尾一朔。雜試方藥。少無減勢。纔始艾灸。或冀其一分之效。而遍試灼焫。膚革瘡膿。脫着觸寒。感疾添劇。數日以來。一倍叫痛。床簀㱡㱡。末由起動。今日倍班。亦闕常禮。論其罪負。萬隕難贖。伏枕戰恐。莫省攸措。每以賤疾。屢煩崇聽。極知其萬萬惶悚。而情窮理極。玆不得不冒死哀籲。伏乞聖慈。亟賜譴勘。使朝綱肅而賤分安。公私萬幸。取進止。答曰。省箚具悉卿懇。未參陪班。庸何傷也。惟冀加意愼攝。俟少間出而視事。仍傳曰。此批答。遣史官。傳諭于領議政。
정조 8년
副應敎李兢淵。校理林濟遠。副校理林道浩。修撰李鼎運。副修撰李頤祥等箚曰。伏以。閟宮之親祼隔宵。鑾輅之夙戒在卽。濡露之感。與時俱新。承糦之儀。在禮則然。我聖上終身之慕。不匱之思。孰不欽仰而第今通宵之雨。一直滂沱。尙不開霽。蹕路卽看成泥。仙仗難免帶濕。伏況藥院之起居纔撤。玉候之少愈有戒。雨中動駕。旣乖節宣之方。露立將事。實有損傷之慮。臣等且伏念日瞻月覲。固無時而非慕。歲謁酌禮。已無憾於展誠。籩豆之事。攝以有司。豈或有缺於參情備禮之義耶。臣等聽溜不寐。聚首齊悶。忙陳短箚。仰貢愚忱。伏乞亟加三思。特寢成命焉。取進止。答曰。省箚具悉。已悉於藥院矣。
정조 8년
甲辰二月初三日辰時。上詣景慕宮。擧動入侍時。行都承旨沈豐之。行左承旨徐有防。行右承旨朴祐源。左副承旨趙鼎鎭。右副承旨柳誼。同副承旨李時秀。假注書朴能源李敬五。記注官金鳳顯。記事官李崑秀。檢校直提學徐浩修。檢校直閣金憙。以次侍立訖。上具翼善冠衮龍袍。乘輿出弘化門。百官以黑團領祗迎後。以次侍衛。路由館峴。下敎曰。侍臣班除。玉堂則立於經筵班。初獻官錦城尉。先詣廟所待令事。分付。又下敎曰。禁喧郞廳拿入。又下敎曰。拿入安徐。記過待令。仍詣景慕宮。詣版位。行望廟禮。省牲器。時至。百官仍以朝服就位。上改具遠遊冠絳紗袍。詣位省牲器如儀訖。還齋殿。命左承旨右承旨左副承旨入侍。有防祐源鼎鎭敬五鳳顯崑秀。以次進伏。上曰。別例房郞廳入侍。賤臣承命出。與戶曹正郞鄭華淳偕入進伏。上曰。爾能修理不侈。可謂善擧職矣。與鄭判府事爲幾寸乎。華淳奏曰。爲四寸矣。仍命退。又下敎曰。肄儀已畢乎。知入。賤臣承命出問。以禮畢之意。仰達。上改具翼善冠衮龍袍。乘輿以出。路由月覲門。百官改服黑團領。祗迎後。以次侍衛如來儀。上曰。駕後宣傳官沈錞汰去。駕前下敎仍還宮。諸臣以次退出。
정조 8년
甲辰二月初三日午時。上御誠正閣。工房承旨入侍時。行右承旨朴祐源。假注書朴能源。記注官金鳳顯。記事官李崑秀。以次進伏訖。上命書傳敎曰。向於朝參日副學所啓。以桂坊可合人。內而卿宰。外而方伯。各薦一二人爲言。批旨許施。今已多日。尙不薦。似事甚遲緩。更令銓曹申飭。皆於一兩日內爲之。外方則搜訪之道。不宜一毫疎漏。此與京洛有異。亦難一一强覓。不可不寬限。來月內薦進之意。一體分付。仍命退。諸臣以次退出。
정조 8년
甲辰二月初三日酉時。上御觀物軒。坐直承旨入侍時。右副承旨柳誼。假注書李敬五。記注官金鳳顯。記事官李崑秀。以次進伏訖。上命書傳敎曰。右副承旨。馳詣景慕宮。待禮畢撤籩豆後。奉審以來。又命書傳敎曰。觀此監賑使狀啓。內下賑資。以別賑二巡磨鍊。初巡去月已分給云。來巡則不無始勤終怠之慮。穀品另加精擇分饋之意。更令廟堂申飭。上曰。他承旨入侍。出榻敎行右承旨朴祐源進伏。誼先退。以督運御史運穀差使員守令邊將姓名。登聞狀啓。命書傳敎曰。盈德縣令尹耆東。一萬三百餘石。看檢裝發。俱得利涉。渠之勤勞。極甚嘉尙。論其效力。豈下於善賑。此穀輸致。活我東民。幾十萬賞典已例之有無。不須說也。令該曹待窠。準職除授。彦陽縣監李彦愼。三千二百石。亦能無事畢運。陞敍。昌原府使李尙訥。監運穀數。較諸彦愼雖多。自有向來事。補愆在渠。足矣。然亦不可全然置之。特賜兒馬一匹。西生僉使申好祥。一萬七千六百石穀物領運之功。宜有別般奬勸。聞已限滿遞歸。亦令該曹明日政更除善地。邊將御史論賞。待湖西穀畢運。當下敎矣。今番嶺穀之善運。皆由御史及差使員殫誠董督之效。比再昨年西穀監運之人。其能否勤慢。不可同日而語。朝家賞罰之政。豈無弦韋之擧。竝須知悉事。令廟堂行會御史處。關東差使員姓名。姑不陳聞。亦令廟堂。行會催促。又命書傳敎曰。待開門。政官牌招開政。仍命退。承史以次退出。
정조 8년
行都承旨沈豐之坐。行左承旨徐有防坐。行右承旨朴祐源坐直。左副承旨趙鼎鎭坐直。右副承旨柳誼坐。同副承旨金載瓚坐。注書二員未差。假注書朴能源仕直李敬五仕。事變假注書申大龜仕。
정조 8년
沈豐之啓曰。吏曹判書徐有隣。參判金夏材牌不進推考傳旨。今方捧入。參議金憙。陳疏入啓矣。開政命下之後。不卽擧行。事甚未安。判書參判。更卽牌招。何如。傳曰。允。
정조 8년
有政。吏批。判書徐有隣進。參判金夏材式暇。參議金憙陳疏入啓。都承旨沈豐之進。以蔡弘履爲右尹。兪彦鉉爲工曹參議。權中憲爲兵曹佐郞。韓錫觀爲禁府都事。尹元東爲司僕主簿。吳翼煥爲宗簿主簿。林芝秀爲義陵參奉。贈吏參徐信修。贈吏判例兼。
정조 8년
兵批。判書李𡊠進。參判吳大益病。參議鄭象仁入直進。參知李致中病。右副承旨柳誼進。啓曰。全羅右水使。今當差出。而擬望之人乏少。未準朔禁軍將竝擬。何如。傳曰。兵使旣命仍任。水使宜無異同。待畢賑後差代。可也。
정조 8년
以金命詢爲武兼。申好祥爲平薪僉使。副護軍單白師誾。副司直單洪良浩申益彬宋載經林錫喆。副司果單李祖承。
정조 8년
趙鼎鎭啓曰。今甲辰年京外守令邊將薦擧單子。已爲啓下矣。其中應薦不薦人。令該曹察推。何如。傳曰。允。
정조 8년
以左議政李福源針矢呈辭。傳于趙鼎鎭曰。安心調理。
정조 8년
承旨前望單子入之。金載瓚落點。
정조 8년
朴祐源啓曰。新除授同副承旨金載瓚。以前任安岳郡守。方在解由未出之中。何以爲之。敢稟。傳曰。勿拘。
정조 8년
以全羅監司狀啓。沃溝縣監朴行淳罷黜事。傳于趙鼎鎭曰。令該曹口傳各別擇差。待明朝辭朝。
정조 8년
柳誼。以備邊司言啓曰。卽因北關監賑使李在學。濟倉穀盡數輸送事狀啓。有令廟堂今日內草記稟處之命矣。取見其狀本。則以爲。道臣劃送八千二百石。較之朝家所劃。不能爲半數。如或有事勢之不獲已者。除其略干數。臨時進退。不害爲共濟之義。而今以零星之數。勘斷登聞。更無從後輸送之語。道臣劃送之數。無以支用。一依朝家所劃。盡數輸送事。更令廟堂稟旨催促爲請矣。蓋此交濟穀輸送一事。道臣則每以南北關民穀多寡。斷斷爲言。監賑使則以北關異於南關。歉荒尤甚。貿遷頓絶。不可不準數請得爲言。閱歲相持。汔未歸一。有難以遠外料度。折衷指揮。而朝家處置。當觀大體。二萬包區劃。北道民人。旣皆聞知。莫不跂足望哺。則到今事勢。不可失信。依前劃給數爻。趁卽陸續輸送。毋或更事防塞。南關則各項留庫中。勿拘錢穀。稱此數加分或貸下。從便推移。亦無絶巡之弊事。一體嚴飭於道臣。何如。傳曰。允。
정조 8년
趙鼎鎭。以訓鍊都監言啓曰。本局把摠李栢然。身病甚重。勢難察任。改差。何如。傳曰。允。